section_heading: Tehnička svojstva
paragraph_text: Ariane 5 je raketa nosač teške klase koja je u stanju u nisku Zemljinu orbitu lansirati teret mase od 16.000 kg do 21.000 kg, ovisno o inačici rakete. Primarna namjena rakete je za lansiranje više satelita u prijelaznu geostacionarnu orbitu (GTO). Ovisno o inačici raketa u GTO može lansirati između 6200 do 10500 kg. Po mogućnostima lansiranja u GTO orbitu Ariane 5 spada u sam vrh trenutno dostupnih raketa nosača, jedino su rakete Delta IV i Atlas V boljih performansi.